Espadaler lamenta que Rajoy no reguli els clubs de cànnabis a la Llei de Seguretat Ciutadana - CatFAC
El PP demana al Govern que desautoritzi Boi Ruiz per voler “legalitzar-los de manera encoberta”
El conseller d’Interior de la Generalitat, Ramon Espadaler, ha lamentat que el Govern espanyol no inclogui a la Llei de Seguretat Ciutadana cap al•lusió per regular els clubs de cànnabis, i ha criticat que durant el tràmit parlamentari de la norma al Congrés, l’Executiu central hagi canviat d’opinió sobre aquest aspecte.
“Vostès demanaven fa sis mesos la regulació dels clubs i han fet una pirueta, i l’han fet aquí, al País Basc i en el tràmit parlamentari gairebé pornogràficament“, ha censurat en resposta a una pregunta del diputat del PP Pere Calbó durant la sessió de control al Govern al Parlament.
Espadaler ha subratllat que el Govern espanyol ha perdut “una oportunitat magnífica” per regular aquests centres, i ha assegurat que els Mossos d’Esquadra haurien complert amb les directrius cap als clubs de cànnabis que fixés aquesta nova norma, i ha reconegut que el consum de marihuana és evidentment perjudicial.
Calbó ha carregat contra l’Executiu català per mantenir posicions “incoherents” respecte als clubs de cànnabis, i ha esgrimit que mentre Interior actua contra ells amb diverses detencions per presumpte tràfic de drogues, des de Salut s’impulsa un reglament que busca, segons la seva opinió, introduir modificacions en la legislació penal.
El Govern d’Artur Mas i tots els partits menys el PP treballen al Parlament en la regulació dels clubs de cànnabis de Catalunya, un reglament que, entre d’altres aspectes, prohibirà que obrin més de vuit hores al dia, que es vengui tabac i begudes alcohòliques, i obligarà que només administrin marihuana als usuaris que siguin socis i amb una carència de 15 dies per evitar el turisme cannàbic.
Calbó ha reclamat a la Generalitat que no aprovi aquesta normativa i que en el seu lloc s’impulsin campanyes contra el consum de cànnabis i es desautoritzi el conseller de Salut, Boi Ruiz, al qual ha acusat d’impulsar des del seu departament una regulació “per legalitzar de manera encoberta el cànnabis a Catalunya”.
By admin|2014-11-29T16:34:30+00:00noviembre 27th, 2014|noticias|